

AJÁNLÁS

„Ne fontoskodj.” – írja Weöres Sándor. Bár nem mindig tanácsos egy vers kis részletét erkölcsi imperativuszként kezelni, de néha szeretünk így tenni. Most például én fontoskodni kezdtem, mert a Szépírók Társasága számára javasolnék valakit tagnak, aki szerintem erre alkalmas. Mert dolgozik. Írja a verseit, a prózaszövegeit. Ezek megjelennek a 168 órától az Élet és irodalomig, szerencsére a Prae-n át, sőt: a felvidéken a Dunszt, a Vajdaságban a Híd is publikálja. Verseskötetét a Scolar adta ki, jelenleg egy regénye és egy mesekönyve van előkészületben. Szerkesztőként a Műútnál dolgozott, a legfiatalabbaknak a Kóspallagi írótanyát szervezi többedmagával. A francia szak után design- és művészetelméletet tanult, most művészettudományból doktorál a MOME-n. Nem fontoskodik.

Szívesen ajánlom kiváló figyelmetekbe Borda Rékát.

Budakeszi, 2021. október 8.

Balogh Endre

AJÁNLÁS

Borda Rékát jóformán legelső publikációi óta ismerem, költőként generációja egyik legnagyobb tehetségének tartom, *Hoax* című, 2017-es verseskötetét az első tervei és változatai óta ismertem, a végső formájában megjelent verseskötetet az egyik legfigyelemreméltóbb és legerősebb költői bemutatkozásnak gondolom az elmúlt évekből. Irodalomszervezői munkája is jelentős, mint ahogy remélem, műfordítói munkája és prózaírói ambíciói is ki fognak teljesedni a közeljövőben. Személyiségével, habitusával, munkakedvével és tájékozottságával pontosan azt az írótípust testesíti meg, akire a Szépírók Társaságának igen nagy szüksége van. Felvételét tehát a lehető legmelegebben ajánlom.

Budapest, 2021. október 16.

Csuhai István

sk